Source: https://beta.e-justice.europa.eu/19/HU/national_specialised_courts?LUXEMBOURG&member=1
Timestamp: 2019-08-25 11:38:12
Document Index: 27359252

Matched Legal Cases: ['Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'bíróság ', 'bíróság ', 'bíróság ', 'bíróság ', 'bíróság ', 'Bíróság ', 'Bíróság ', 'Bíróság ', 'Bíróság ', 'bíróság ', 'bíróság ']

Ebben a fejezetben a luxemburgi szakosított bíróságokról adunk áttekintést.
Szakosított bíróságok a rendes bíróságok rendszerében
Társadalombiztosítási Választottbírósági Tanács és Legfelsőbb Társadalombiztosítási Tanács
A társadalombiztosítási jogviszonyhoz kapcsolódó, járulékkötelezettségre vagy jogosultságra, járulékokra, pénzbírságokra és ellátásokra vonatkozó vitás kérdésekben – kivéve a társadalombiztosítási törvénykönyv (Code des assurances sociales) 317., valamint 147. és 148. cikkében foglaltakkal összefüggő kérdéseket – a Társadalombiztosítási Választottbírósági Tanács (conseil arbitral des assurances sociales), másodfokon pedig a Legfelsőbb Társadalombiztosítás Tanács(conseil supérieur des assurances sociales) dönt. A Társadalombiztosítási Választottbírósági Tanács által hozott jogerős ítéletek, valamint a Legfelsőbb Társadalombiztosítási Tanács ítéletei ellen jogkérdésben a Semmítőszékhez lehet fordulni.
Ellenkező törvényi rendelkezés hiányában a Luxembourg városban székelő Közigazgatási Fellebbviteli Bírósághoz (Cour Administrative) fellebbezést lehet benyújtani a Közigazgatási Bíróság (tribunal administratif) határozatai ellen, melyben kérhető egyedi határozatok, vagy szabályozási jellegű közigazgatási intézkedéssel kapcsolatban hozott határozatok megsemmisítése. A Közigazgatási Fellebbviteli Bíróság ezen felül másodfokon jogkérdésben jár el el olyan más közigazgatási bíróságok határozataival szembeni fellebbezések esetében, amelyekben azok külön törvények által számukra megállapított hatáskör alapján, határozat semmissé nyilvánítására irányuló ügyekben jártak el.
A luxemburgi bíróságok előtt eljárni jogosult valamennyi ügyvéd eljárhat a Közigazgatási Fellebbviteli Bíróság előtt is; a per-előkészítési és eljárási cselekményeket azonban csak azok az ügyvédek végezhetik (perbeli képviselet), akik „felkerültek” az ügyvédi kamarák vezetőségei (conseils des ordres des avocats) által évente összeállított „l. listára”.
Az államot a Közigazgatási Fellebbviteli Bíróság előtt köztisztviselő vagy ügyvéd képviseli.
A luxembourgi székhelyű Közigazgatási Bíróság (Tribunal Administratif)a hatáskör hiánya, hatásköri túllépés vagy hatáskörrel való visszaélés, valamint törvénysértés vagy a magánérdekek védelmét szolgáló eljárási szabályok megsértése miatt indított közigazgatási határozatokkal szembeni kereseteket bírálja el, ha a törvények és rendeletek értelmében semmilyen más jogorvoslati lehetőség nincs, továbbá eljár a bármely hatóság által hozott szabályozási jellegű közigazgatási aktusok ellen benyújtott keresetek tárgyában. Ezen felül hatásköre főszabály szerint a közvetlen adókkal, valamint a közvetlen és közvetett kommunális adókkal összefüggő vitás kérdésekre is kiterjed.
A Közigazgatási Bíróság határozatai ellen a Közigazgatási Fellebbviteli Bírósághoz lehet fellebbezni.
A Közigazgatási Bíróság érdemben bírálja el a közvetlen adózásért felelős hivatal igazgatójának határozataival szembeni jogorvoslati kérelmeket azokban az esetekben, amikor a vonatkozó törvények ilyen jogorvoslatot lehetővé tesznek.
Az Alkotmánybíróság (Cour Constitutionnelle) dönt a törvények alkotmányosságáról, a nemzetközi szerződések jóváhagyásáról szóló törvények kivételével.
Amikor egy fél rendes vagy közigazgatási bíróság előtt egy törvény alkotmányosságával kapcsolatos kérdést vet fel, az adott bíróság köteles az Alkotmánybírósághoz fordulni, kivéve ha úgy ítéli meg, hogy: a) ítéletének meghozatalához nincs szükség a felvetett kérdésről való döntésre; b) a kérdés minden alapot nélkülöz; c) az Alkotmánybíróság már határozott egy ugyanilyen tárgyú kérdésben.
Az Alkotmánybíróság a Legfelsőbb Bíróság elnökéből, a Közigazgatási Fellebbviteli Bíróság elnökéből, a Semmítőszék két bírójából, valamint a Legfelsőbb Bíróság és a Közigazgatási Fellebbviteli Bíróság együttes véleménye alapján a nagyherceg által kinevezett öt bíróból áll. Az Alkotmánybíróság egyetlen tanácsában öt alkotmánybíró ülésezik.
A témára vonatkozó jogi adatbázisok
Lásd az Igazságügyi Minisztérium honlapjának Bíróságok című fejezetét.
Lásd a Társadalombiztosítási Választottbírósági Tanács és a Legfelsőbb Társadalombiztosítási Tanács weboldalát.
Lásd az Alkotmánybíróság weboldalát.
Utolsó frissítés: 27/03/2015